Eerlike weldoener herstel man se geloof in SA | Maroela Media
Evert Swart en Sello Maluleka. Foto: Facebook via Evert Swart
Evert Swart, 'n deeltydse sanger en verkoopskonsultant vir Absa, sê sy geloof in Suid-Afrika is herstel nadat 'n wildvreemde persoon die geld wat hy by 'n OTM onttrek en vergeet het, aan hom terugbesorg het.
Swart sê hy en sy vrou het inkopies gedoen in die Brits-winkelsentrum toe hy geld onttrek het voordat hulle na die motor is om die inkopies weg te pak.
"Terwyl ons die inkopies in die kattebak gepak het, het 'n man op my afgepyl gekom. Hy het nie oogkontak verbreek nie, en ek was seker daar is moeilikheid op pad," vertel hy.
Die man, Sello Maluleka, het Swart se geld by die OTM geneem en hom gevolg tot by sy motor. "Hy het my gevra of ek pas by die OTM was. Toe ek sê ja, het ek aan my sakke gevoel. Ek het besef ek het nie my geld gevat nie. Dis toe dat hy die geld vir my gee."
Swart sê sedert hy 'n inskrywing op Facebook gemaak het, was daar nog net positiewe reaksie. "Dit is duidelik dat mense graag goeie nuus wil hoor. 'n Vrou het my op Facebook gekontak en gesê dit maak haar dag en dat sy sommer weer positief voel."
Hy sê hy sal voortaan twee keer dink voordat hy gevolgtrekkings maak. "'n Mens is te vinnig om te oordeel. Daar is steeds goeie mense in die land."
Brits OTM winkelsentrum
Kaapstad kan nou weer tyd hou
Dis net so jammer dat daar min positiewe goed met mense gebeur. So min dat as dit die slag gebeur, haal dit die nuus.